CELEX: 32015D1752
Language: mt
Date: 2015-09-29 00:00:00
Title: Deċiżjoni ta' Implimentazzjoni tal-Kummissjoni (UE) 2015/1752 tad-29 ta' Settembru 2015 li temenda d-Deċiżjoni ta' Implimentazzjoni 2013/426/UE dwar miżuri għall-prevenzjoni tal-introduzzjoni fl-Unjoni tal-virus tad-deni Afrikan tal-ħnieżer minn ċerti pajjiżi terzi jew partijiet tat-territorju ta' pajjiżi terzi li fihom il-preżenza ta' dik il-marda hija konfermata u li tħassar id-Deċiżjoni 2011/78/UE (notifikata bid-dokument C(2015) 6519) (Test b'rilevanza għaż-ŻEE)

1.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 256/17
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/1752
   tad-29 ta' Settembru 2015
   li temenda d-Deċiżjoni ta' Implimentazzjoni 2013/426/UE dwar miżuri għall-prevenzjoni tal-introduzzjoni fl-Unjoni tal-virus tad-deni Afrikan tal-ħnieżer minn ċerti pajjiżi terzi jew partijiet tat-territorju ta' pajjiżi terzi li fihom il-preżenza ta' dik il-marda hija konfermata u li tħassar id-Deċiżjoni 2011/78/UE
   
      
         (notifikata bid-dokument C(2015) 6519)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (1), u b mod partikolari l-Artikolu 22(6) tagħha,
   Billi:
   
               (1)
            
            
               Id-deni Afrikan tal-ħnieżer huwa infezzjoni li tittieħed ħafna u fatali tal-ħnieżer domestiċi u l-qżieqes selvaġġi, li għandha l-potenzjal tinfirex malajr, l-aktar minn prodotti miksuba minn annimali infettati u oġġetti mhux ħajjin ikkontaminati.
            
         
               (2)
            
            
               Minħabba s-sitwazzjoni tad-deni Afrikan tal-ħnieżer fir-Russja u fil-Bjelorussja, il-Kummissjoni adottat id-Deċiżjoni 2013/426/UE (2) li tistabbilixxi miżuri ta' implimentazzjoni li jipprevedu fost l-oħrajn tindif u disinfettar xieraq tal-“vetturi tal-bhejjem” wara li jkunu ttrasportaw annimali ħajjin u għalf u li jidħlu fl-Unjoni minn dawn iż-żewġ pajjiżi.
            
         
               (3)
            
            
               Wara notifiki riċenti ta' tifqigħat tad-deni Afrikan tal-ħnieżer fl-Ukrajna, il-miżuri eżistenti ta' tindif u disinfettar previsti fl-implimentazzjoni tad-Deċiżjoni 2013/426/UE għandha tiġi estiża wkoll għall-vetturi li jidħlu fl-Unjoni mill-Ukrajna.
            
         
               (4)
            
            
               Lista ta' pajjiżi terzi u partijiet tat-territorju ta' pajjiżi terzi fejn il-preżenza tad-deni Afrikan tal-ħnieżer hija konfermata, kif previst fl-Anness I tad-Deċiżjoni 2013/426/UE għandha għalhekk tiġi emendata skont dan.
            
         
               (5)
            
            
               Id-Deċiżjoni ta' Implimentazzjoni 2013/426/UE tapplika sal-31 ta' Diċembru 2015. Minħabba s-sitwazzjoni mhux favorevoli tal-mard fir-rigward tad-deni Afrikan tal-ħnieżer f'pajjiżi ġirien mal-fruntieri tal-Unjoni, u filwaqt li titqies l-epidemjoloġija tad-deni Afrikan tal-ħnieżer u l-miżuri applikabbli fl-Unjoni fir-rigward ta' dik il-marda, huwa xieraq li dan il-perjodu jiġi estiż sal-31 ta' Diċembru 2019.
            
         
               (6)
            
            
               Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Fl-Anness I tad-Deċiżjoni 2013/426/UE, il-kelma “l-Ukrajna” qed tiddaħħal wara l-kelma “ir-Russja”.
   Artikolu 2
   L-Artikolu 4a tad-Deċiżjoni ta' Implimentazzjoni 2013/426/UE huwa sostitwit b'dan li ġej:
   
      “Artikolu 4a
      Din id-deċiżjoni għandha tapplika sal-31 ta' Diċembru 2019.”
   
   Artikolu 3
   Din id-Deċiżjoni hija indirizzata lill-Istati Membri.
   
      Magħmul fi Brussell, id-29 ta' Settembru 2015.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 24, 30.1.1998, p. 9.
   
      (2)  Id-Deċiżjoni ta' Implimentazzjoni tal-Kummissjoni 2013/426/UE tal-5 ta' Awwissu 2013 dwar miżuri għall-prevenzjoni tal-introduzzjoni fl-Unjoni tal-virus tad-deni Afrikan tal-ħnieżer minn ċerti pajjiżi terzi jew partijiet tat-territorju ta' pajjiżi terzi li fihom il-preżenza ta' dik il-marda hija konfermata u li tħassar id-Deċiżjoni 2011/78/UE (ĠU L 211, 7.8.2013, p. 5).